Det skal bli kortere ventetid, høyere kvalitet og mer effektivitet i norske sykehus.

Kravene til pasientbehandling er krystallklare. Likevel må mange vente lenge.

– Vanskelig å få service

Lars Aaberge, leder for kardiologisk avdeling, OUS Rikshospitalet, viser TV 2 et laboratorium som er tolv år gammelt.

– Dette utstyret er såpass gammelt at det nå er vanskelig å få å service på det, sier Aaberge.

Ved Oslo universitetssykehus Rikshospitalet er 23 prosent av det medisinsk-tekniske utstyret over ti år gammelt, og regnes som foreldet.

Slik er det ved de fleste norske sykehus.

– Det moderne helsevesenet er utrolig teknologikrevende. Og hvis den teknologien ikke er tilgjengelig, eller det er liten kapasitet på den, er det ikke så mye vi får gjort. Selv om vi er mange leger, sykepleiere, mange senger. Vi er avhengige av den, sier Aaberge.

Øker faren for sammenbrudd

Det handler om utstyr som skal gi pasientene raskere diagnose og tryggere behandling. Men gammelt utstyr øker faren for sammenbrudd.

– På kardiologisk side har vi opplevd å stå med intervensjoner, altså der vi opererer hjerter, og hvor utstyret bryter sammen. Det kan alltid skje med alt medisinsk-teknisk utstyr, både nytt og gammelt. Problemet når det begynner å bli gammelt, er at faren for sammenbrudd øker, sier Aaberge.

– De to situasjonene vi har hatt har gått veldig bra. Men det kunne ha fått et annet utfall.

Skaper ventelister

Mangel på moderne utstyr skaper også ventelister. Det har Mette Langaard, som har en hjertesyk sønn, fått erfare.

– For oss har det vært våkenetter, grublinger, bekymringer, nesten sorg innimellom. For man ser nesten ikke lyset. Det har vært veldig mye jobb for å forsøke å få tak i mennesker her som kan hjelpe. Man tenker på det 24 timer i døgnet, sier Mette Langaard.

– Har prøvd alt

Sønnen har vært gjennom flere operasjoner, og opplevd komplikasjoner. Likevel har hun måttet kjempe for at han skal få livsnødvendige undersøkelser.

– Jeg har prøvd alt. Jeg har vært advokatmessig, jeg har vært veldig ydmyk, jeg har vært gråtende mor, jeg har vært sint. Jeg har prøvd alle type varianter og jeg møter den samme type ekspertisen, men det er ingen av metodene som har virket bedre enn noen andre. Men jeg føler at jeg har kjempet mye, og vi har stått opptil et år i venting på CT-undersøkelse, sier hun til TV 2.

Stramme sykehusbudsjetter gjør at investeringer blir nedprioritert. Det er dyrt for sykehusene å kjøpe nytt utstyr, men det er dyrere å la være, sier professor Aaberge.

– Senger koster. Og når vi har pasienter liggende inne som må vente på undersøkelser, så koster en sykehusseng 10.000 kroner i døgnet. Og den kostnaden vi har ved en undersøkelse pr. pasient er cirka 300 kroner. Så det er god økonomi i å ha tilstrekkelig med utstyr.